b'\n_START_ARTICLE_\nAston Martin\n_START_SECTION_\nAjalugu\n_START_PARAGRAPH_\nAston Martini asutasid 1913 Lionel Martin ja Robert Bamford. Varem nad m\xc3\xbc\xc3\xbcsid ja hooldasid \xc3\xbche aasta jooksul v\xc3\xa4ikse autotootja Singer autosid nime Bamford & Martin all Londonis. Esimene Aston Martini nime kandev s\xc3\xb5iduk valmis nii, et Coventry-Simplexi mootor paigutati Isotta-Fraschini \xc5\xa1assiile._NEWLINE_Ettev\xc3\xb5te omandas tootmisruumid ja viis autode valmistamise sinna \xc3\xbcle. Esimene auto uues kohas valmis m\xc3\xa4rtsis 1915, kuid tootmine katkes p\xc3\xa4rast seda, sest Martin ja Bamford mobiliseeriti maailmas\xc3\xb5tta. Kogu seadmestik m\xc3\xbc\xc3\xbcdi Sopwithi lennunduskompaniile._NEWLINE_P\xc3\xa4rast s\xc3\xb5da algas tootmine uuesti. Ettev\xc3\xb5ttesse pani oma raha krahv Louis Zborowski, 1924. aastal 29-aastasena hukkus. Aston Martini autod said ruttu tuntuks: nendega p\xc3\xbcstitati niih\xc3\xa4sti kiiruse kui kiirenduse maailmarekordeid. Need saavutati mudelitega 1915 ja 1916, mida toodeti kokku umbes 55 eksemplari, mis polnud suurem asi l\xc3\xa4bim\xc3\xbc\xc3\xbck. Aston Martin l\xc3\xa4ks 1924 pankrotti. Pankrotipesa ostis \xc3\xbcles leedi Charnwood, kes pani uueks tegevdirektoriks oma poja. 1925 l\xc3\xa4ks Aston Martin uuesti pankrotti. Ettev\xc3\xb5tte varemetele rajati uus ettev\xc3\xb5te Aston Martin Motors, mis tegutses edasi juba ilma Martini ja Bamfordita. Ettev\xc3\xb5te sattus \xc3\xbclemaailmse majanduskriisi ajal j\xc3\xa4lle t\xc3\xb5sistesse raskustesse, kuid seekord p\xc3\xa4\xc3\xa4stis Aston Martini rikas sponsor Prideaux Brune, kes ettev\xc3\xb5tte ostis ja m\xc3\xbc\xc3\xbcs selle j\xc3\xa4rgmisel aastal Arthur Sutherlandile._NEWLINE_1947\xe2\x80\x931972 kuulus Aston Martin David Brownile, kelle juhtimisel sai ettev\xc3\xb5te maailmas tuntuks. Muuhulgas osaleti 1959 ja 1960 Vormel 1 sarjas, kus ei saadud k\xc3\xbcll \xc3\xbchtki punkti (tuli kaks 6. kohta, aga punkte said tollal 5 esimest). K\xc3\xb5igest hoolimata oli ettev\xc3\xb5te tihti rahalistes raskustes ja m\xc3\xbc\xc3\xbcdi 1972 ettev\xc3\xb5ttele Company Developments, mida juhtis William Willson, ning 1975 Peter Sprague\'ile USA-st ja George Mindenile Kanadast. Viimaste juhtimisel kahanes m\xc3\xbc\xc3\xbck l\xc3\xb5puks 3 autoni n\xc3\xa4dalas \xc3\xbcle kogu maailma. Ajavahemikul 1980\xe2\x80\x931981 ostsid Victor Gauntlett ja Tim Heartley kumbki poole ettev\xc3\xb5tte aktsiaist ja p\xc3\xa4\xc3\xa4stsid nii ettev\xc3\xb5tte likvideerimisest._NEWLINE_Aastail 1994\xe2\x80\x932007 oli Aston Martin osa Ford Motor Companyst. 2007. aasta m\xc3\xa4rtsiks oli Ford hindanud ettev\xc3\xb5tte v\xc3\xa4\xc3\xa4rtuseks 925 miljon dollarit. 12. m\xc3\xa4rtsil 2007 ostis Aston Martini \xc3\xbchisettev\xc3\xb5te, mille omanikeks oli Kuveidi investeerimisgrupid Investment Dar, Adeem Investment ja Inglise ettev\xc3\xb5tja John Sinders. Ford j\xc3\xa4ttis alles osaluse 77 miljoni dollari v\xc3\xa4\xc3\xa4rtuses._NEWLINE_2013. aastal s\xc3\xb5lmis Aston Martin lepingu Daimleriga, millega Daimler omastas 5% osaluse ettev\xc3\xb5ttes, ning hakkab varustama uue p\xc3\xb5lvkonna Aston Martini autosid uute Mercedes-AMG mootorite ja elektris\xc3\xbcsteemidega. Esimeseks Mercedesega koost\xc3\xb6\xc3\xb6s ehitatud autoks sai 2016. aastal DB11, mis kasutab Mercedese multimeedia- ja navigatsioonis\xc3\xbcsteemi. 2017. aastal sai DB11 endale ka Mercedes-AMG GT S\'i 4.0 V8 mootori. 2019. aastal v\xc3\xa4lja tulev uus V8 Vantage saab samuti endale sellesama mootori._NEWLINE_Aston Martin on tuntud James Bondi autona \xe2\x80\x93 superagent s\xc3\xb5itis filmides "Kulds\xc3\xb5rm", "Kerav\xc3\xa4lk", "Kuldsilm", "007 ja igavene homne", "Casino Royale", "Skyfall" ja "Spectre" legendaarse Aston Martin DB5ga, "Tema Majesteedi Salateenistuses" kasutas ta DBS V8, "007 ohutsoonis" Vantage\'it, "Surra veel \xc3\xbcks p\xc3\xa4ev" V12 Vanquishi, "Casino Royale" ja "Veidi lohutust" DBS V12 ning "Spectre\'is" spetsiaalselt filmi jaoks ehitatud DB10.'